Man tydens kaping doodgeskietArgieffoto ŉ Man in sy 50’s is Saterdagmiddag tydens ŉ kaping in Durban, KwaZulu-Natal, doodgeskiet. Die voorval het omstreeks 13:00 in Kiesweg in Reservoir Hills plaasgevind, volgens Garrith Jamieson, woordvoerder van Rescue Care. Volgens Jamieson het Rescue Care talle oproepe oor ŉ skietery ontvang en het hulle na die toneel gehaas. “By ons aankoms op die toneel is ŉ kritiek beseerde man op die grond aangetref. Hy is in die bors geskiet.” Jamieson het gesê paramedici en ŉ traumadokter het vir 30 minute lank gespook om die man se lewe te probeer red, maar hy is later op die toneel dood verklaar. Die polisie was op die toneel en die voorval word ondersoek.